BERETNING FRA KOMMISSIONEN TIL EUROPA-PARLAMENTET OG RÅDET Årsberetning om gennemførelsen af frihandelsaftalen mellem EU og Korea /* COM/2013/0100 final */





BERETNING FRA KOMMISSIONEN TIL EUROPA-PARLAMENTET OG RÅDET Årsberetning om gennemførelsen af frihandelsaftalen mellem EU og Korea 1. Indledning Frihandelsaftalen mellem EU og Sydkorea har været midlertidigt gældende siden juli 2011[1]. Denne aftale er den første i en ny generation af vidtrækkende og omfattende frihandelsaftaler. Det er også EU's første handelsaftale med et asiatisk land. Frihandelsaftalen har kun været gældende i godt et år, og det er stadig for tidligt at vurdere dens fulde indvirkning, da bestemmelserne om liberalisering af de toldmæssige og ikke toldmæssige foranstaltninger samt foranstaltningerne vedrørende tjenesteydelser og investeringer træder i kraft over en længere periode. Der er imidlertid allerede sket en omfattende toldafvikling, hvilket allerede har haft positive virkninger for EU's eksport. Formålet med denne beretning er at opfylde forpligtelserne i Europa-Parlamentets og Rådets forordning (EU) nr. 511/2011 af 11. maj 2011 om gennemførelse af den bilaterale beskyttelsesklausul i frihandelsaftalen mellem Den Europæiske Union og dens medlemsstater og Republikken Korea[2]. I henhold til forordningens artikel 13, stk. 1, offentliggør Kommissionen en årsberetning om anvendelsen og gennemførelsen af aftalen. I henhold til artikel 3, stk. 3, skal Kommissionen desuden forelægge en årlig tilsynsberetning for Europa-Parlamentet og Rådet om opdaterede statistikker for import fra Korea vedrørende produkter inden for de følsomme sektorer. 2. Generel vurdering: handelsudvikling og toldbesparelser Der redegøres nedenfor for hovedkonklusionerne baseret på en sammenligning af data for aftalens første gennemførelsesår (juli 2011 – juni 2012) med datagennemsnit for de fire foregående tolvmånedersperioder ("referenceperioden"). Denne sammenligning over en længere tidsperiode neutraliserer krisens indvirkning. 2.1. Handelsudvikling EU's samlede eksport til Korea steg med 37 %. Eksporten af fuldt liberaliserede produkter fra datoen for den midlertidige anvendelse af aftalen steg mere end eksporten af andre produkter. Eksporten af disse produkter, der udgør 35 % af EU's eksport til Korea, steg med 54 % (4,4 mia. EUR) mellem juli 2011 og juni 2012 sammenholdt med referenceperioden. Til sammenligning er eksporten af disse fuldt liberaliserede produkter globalt steget med 27 %. Det står i modsætning til produkter, der ikke er omfattet af præferenceordninger. Disse tegner sig for 18 % af EU's eksport, og denne eksport steg med 20 % i perioden. For delvis liberaliserede produkter, der udgør 43 % af EU's eksport, steg eksporten med 35 % eller 3,9 mia. EUR. Hvis man sammenligner vækstraten for eksporten af fuldt liberaliserede produkter til Korea med den "normale" vækstrate for eksporten af disse produkter til resten af verden, er eksporten steget med mere end 2 mia. EUR yderligere. Samtidig er EU's import fra Korea kun steget marginalt (1 %). Det nuværende økonomiske klima i EU har helt klart haft en negativ indvirkning på vækstraten for koreansk eksport til EU. En anden årsag til den faldende eksport af varer fra Korea til EU er, at koreanske koncerner fortsat flytter produktionen til EU og andre lande og således indirekte flytter eksporten fra Korea. Koreanske bilproducenter har f.eks. etableret fabrikker i Den Tjekkiske Republik og Slovakiet, og koreanske elektronikvirksomheder har produktionssteder i flere EU-medlemsstater, og de bidrager således til at skabe arbejdspladser og vækst i EU. 2.2. Toldbesparelser Toldbesparelserne var allerede betydelige før den fulde gennemførelse af frihandelsaftalen. Konservativt skønnet beløb de reelle toldbesparelser i forbindelse med EU's eksport sig til omkring 600 mio. EUR i de første 12 måneder af frihandelssaftalen. Ovennævnte tal er baseret på en skønnet præferenceudnyttelsesgrad for EU's eksport på omkring 50 %, hvorimod præferenceudnyttelsesgraden for koreansk eksport er 68 %. Selv om EU's præferenceudnyttelsesgrad er blevet gradvis forbedret i anden halvdel af frihandelsaftalens første gennemførelsesår, har koreansk eksport stadig en større præferenceudnyttelsesgrad end EU's eksport. Det kan forklares ved en række faktorer, herunder forskellige betingelser for anvendelse af nye administrative toldprocedurer og virksomhedernes forskellige eksportprofiler, da det primært er store koreanske virksomheder, der eksporterer til EU, hvorimod EU's eksportører er meget fragmenterede. Endelig kan bestemmelsen om "direkte eksport", der i nogle tilfælde betyder, at varer, som sendes til Korea via logistiske knudepunkter som Singapore eller Hongkong, kan miste præferencerne, også delvis forklare denne situation. 2.3. Bilsektoren og andre sektorvirkninger EU's bilimport (HS8703) fra Korea steg med 20 % (663 mio. EUR) i værdi og 12 % (+45 000 køretøjer) i mængde i frihandelsaftalens første år sammenholdt med referenceperioden. På trods af stigningen i bilimporten fra Korea siden den midlertidige anvendelse af frihandelsaftalen er bilimporten fortsat 37 % under niveaet for de samme 12 måneder fire år tidligere. Stigningen i den koreanske bilimport er delvis sket på bekostning af import fra andre partnerlande. Siden den midlertidige anvendelse af frihandelsaftalen er EU's samlede bilimport fra hele verden faldet med 15 % i mængde og med 1,5 mia. EUR i værdi sammenholdt med referenceperioden. Stigningen i bilimporten fra Korea til EU kan næppe i større omfang tilskrives liberaliseringen som følge af frihandelsaftalen, da liberaliseringen på EU-siden rent faktisk har været begrænset. EU's toldsatser blev reduceret med 3 procentpoint for mellemstore og store biler og med 1,7 procentpoint for små biler med udgangspunkt i en sats på 10 % på datoen for den midlertidige anvendelse af frihandelsaftalen og igen et år senere. Det skal også holdes op mod euroens fald på 7,2 % i de første 12 måneder af frihandelsaftalen, der opvejede toldnedsættelserne i denne periode. Ifølge Eurostat er EU's bilimport til Korea steget med 69 % (840 mio. EUR) i værdi og 70 % (+33 000 enheder) i mængde i frihandelsaftalens første 12 måneder sammenholdt med referenceperioden. Handlen med biler er blevet delvis liberaliseret, idet den koreanske importtold er blevet reduceret med 1,4 procentpoint. Med hensyn til andre sektorer er EU's eksport af (fuldt liberaliserede) maskiner og apparater, der udgør over en tredjedel af EU's eksport til Korea, steget med 25 % siden den midlertidige anvendelse af frihandelsaftalen sammenholdt med referenceperioden. Det kan delvis tilskrives den øjeblikkelige fjernelse af de fleste toldsatser på 5-8 % i disse sektorer samt fjernelsen af visse ikke toldmæssige hindringer som f.eks. Koreas accept af selvcertificering af elektromagnetisk kompatibilitet og elektrisk maskinsikkerhed. I andre vigtige sektorer har der ligeledes været en betydelig stigning i EU's eksport af helt eller delvis liberaliserede produkter: transportmidler (51 %), kemiske produkter (23 %), plast og gummi (30 %), tekstil og beklædning (25 %) og grundmetaller (20 %). Inden for landbrugsprodukter er eksporten af dyr og animalske produkter steget med 84 %, og eksporten af forarbejdede fødevarer er steget med 35 %. Der blev registreret betydelige stigninger i både importen og eksporten af mineralske brændselsstoffer. Der er imidlertid forhold, der tyder på, at disse stigninger delvis skyldes eksterne faktorer, navnlig de politiske spændinger i Mellemøsten. Der foreligger endnu ikke månedlige data for eksporten af tjenesteydelser siden frihandelsaftalens ikrafttræden. En række sektorer, navnlig telekommunikation, finansielle tjenesteydelser, miljøtjenesteydelser og liberale tjenesteydelser, vil imidlertid drage fordel af aftalen som følge af lovændringer i Korea. Mange af de restriktioner, der var gældende før frihandelsaftalens ikrafttræden, vil imidlertid først blive fjernet efter udløbet af de overgangsperioder, som Korea skal bruge til at revidere landets lovramme. Afhængigt af sektoren vil virkningerne af frihandelsaftalen derfor først vise sig efter nogen tid. I andre sektorer som f.eks. søtransportsektoren og bygge- og anlægssektoren blev den eksisterende liberalisering konsolideret i frihandelsaftalen. Udbyderne af disse tjenesteydelser har således retssikkerhed for, at Korea ikke ensidigt omgør foranstaltningerne på et senere tidspunkt. Tabel 1: EU's handel med personbiler med Korea, juli 2011 – juni 2012 sammenholdt med gennemsnittet for de foregående fire tolvmånedersperioder (ændring i mio. EUR og 1 000 enheder). || Import || Eksport HS6 || Værdi (mio. EUR) || Ændring (%) || Enheder (1 000) || Ændring (%) || Værdi (mio. EUR) || Ændring (%) || Enheder (1 000) || Ændring (%) 870310 || 0 || -28,3 || 0 || 128,0 || 0 || -92,6 || 0 || -76,9 870321 || 132 || 41,3 || 11 || 15,2 || 0 || -61,2 || 0 || -56,9 870322 || 172 || 33,9 || 17 || 18,2 || 5 || 172,4 || 0 || 169,7 870323 || -47 || -7,3 || -17 || -21,8 || 37 || 7,7 || 0 || -2,2 870324 || -17 || -74,1 || -1 || -76,0 || 84 || 19,8 || 3 || 32,2 870331 || 172 || 357,9 || 22 || 313,1 || 2 || 1 191,7 || 0 || 1 118,2 870332 || 360 || 22,0 || 23 || 18,7 || 482 || 229,7 || 23 || 182,6 870333 || -108 || -69,2 || -10 || -75,8 || 231 || 225,1 || 7 || 228,3 870390 || 0 || 8,0 || 0 || -32,0 || 0 || -30,3 || 0 || -43,8 I alt || 663 || 19,9 || 45 || 11,7 || 840 || 68,6 || 33 || 69,5 Kilde: Comext Forklaring til HS6-koder i tabel 1 i bilag 870310 || || Automobiler og andre motorkøretøjer, specielt til kørsel på sne, golfbaner o.l. 870321 || Benzin || Automobiler og andre motorkøretøjer med slagvolumen 1 000 cm³ og derunder 870322 || Automobiler og andre motorkøretøjer med slagvolumen over 1 000 cm³, men ikke over 1 500 cm3 870323 || Automobiler og andre motorkøretøjer med slagvolumen over 1 500 cm³, men ikke over 3 000 cm3 870324 || Automobiler og andre motorkøretøjer med slagvolumen over 3 000 cm³ 870331 || Diesel || Automobiler og andre motorkøretøjer med slagvolumen 1 500 cm³ og derunder 870332 || Automobiler og andre motorkøretøjer med slagvolumen over 1 500 cm³, men ikke over 2 500 cm³ 870333 || Automobiler og andre motorkøretøjer med slagvolumen over 2 500 cm³ 870390 || || Automobiler og andre motorkøretøjer 3. Aktiviteter i de forskellige gennemførelsesorganer oprettet under frihandelsaftalen I henhold til de institutionelle bestemmelser i frihandelsaftalen skulle der nedsættes syv specialiserede udvalg og syv arbejdsgrupper og føres en dialog om intellektuel ejendomsret. EU-Korea-Handelsudvalget fører tilsyn og skal sikre, at frihandelsaftalen fungerer efter hensigten. I aftalens første gennemførelsesår har de fleste af de institutionelle organer nedsat ved frihandelsaftalen afholdt møde. Hvis der også tages højde for de udvalg og arbejdsgrupper, der afholdt møde i andet halvår 2012, var der blot tre institutionelle organer, som endnu ikke var trådt sammen, nemlig EU-Korea-Udvalget for Kulturelt Samarbejde, EU-Korea-Arbejdsgruppen for Offentlige Indkøb og EU-Korea-Arbejdsgruppen for Geografiske Betegnelser. Det skal bemærkes, at Handelsudvalget som anført i protokollen om kulturelt samarbejde ikke har nogen kompetence vedrørende denne protokol, idet Udvalget for Kulturelt Samarbejde udøver Handelsudvalgets funktioner med hensyn til denne protokol. Det første møde i EU-Korea-Handelsudvalget blev afholdt den 12. oktober 2011 i Seoul med kommissær Karel De Gucht og Koreas nu tidligere handelsminister Kim Jong-hoon som formænd. På mødet godkendte begge parter udkastet til afgørelser om Handelsudvalgets forretningsorden og listen over personer, der kan fungere som voldgiftsmænd i voldgiftspaneler. De drøftede gennemførelsen af frihandelsaftalen mellem EU og Korea inden for handel med varer, tjenesteydelser, regler og handel og bæredygtig udvikling. Parterne drøftede ligeledes mulighederne for at forbedre samarbejdet for at fremme den bilaterale handel og de økonomiske udsigter. Den 14.-15. december 2011 afholdt EU-Korea-Toldudvalget møde i Seoul og drøftede udvalgets forretningsorden og effektivt samarbejde. Begge parter blev enige om at udveksle data og oplysninger om anvendelsen af frihandelsaftalen. Udvalget drøftede forskellige aspekter af gennemførelsen af aftalen og effektiviteten af kontrollen af oprindelse, herunder spørgsmålet om omformulering af bestemmelsen om direkte transport. Udvalget drøftede ligeledes gennemførelsen af listeregler vedrørende oprindelse i HS2012, forskellige internationale toldspørgsmål og gensidig administrativ bistand. Den 26.-27. april 2012 blev de første møder i de tre EU-Korea-arbejdsgrupper for motorkøretøjer og reservedele, farmaceutiske produkter og medicinsk udstyr og kemikalier afholdt i Bruxelles. Arbejdsgruppen for Motorkøretøjer og Reservedele drøftede gennemførelsen af frihandelsaftalens aspekter vedrørende biler, navnlig lovgivningsaspekterne vedrørende produktgodkendelse. Der blev desuden udvekslet oplysninger om eksisterende og nye lovgivningsmæssige initiativer. Arbejdsgruppen for Farmaceutiske Produkter og Medicinsk Udstyr drøftede den koreanske reform af godtgørelsen af udgifter til farmaceutiske produkter, metoder til at nedsætte godtgørelsen af udgifter til medicinsk udstyr, ændring af fristen for fremsættelse af bemærkninger til beslutninger om godtgørelse af udgifter til farmaceutiske produkter, kvalitetskontrol af farmaceutiske produkter og medicinsk udstyr og lovgivningssamarbejdet. Arbejdsgruppen for Kemikalier drøftede samarbejdet om indførelse og gennemførelse af den koreanske kemikalielovgivning og teknisk samarbejde om kemikalier samt muligheden for at udveksle personale mellem det koreanske miljøministerium og Det Europæiske Kemikalieagentur (ECHA). Den 25. juni 2012 mødtes EU-Korea-Udvalget for Sundheds- og Plantesundhedsforanstaltninger (SPS) i Bruxelles. Udvalget drøftede spørgsmål af interesse for begge parter som f.eks. reglerne for udvalgets arbejde, gennemsigtighed og udveksling af oplysninger, tillidsskabende aktiviteter, forbedring af samarbejdet om dyrevelfærd og problemer med anvendelsen af SPS-foranstaltninger. Den 26. juni 2012 blev det første møde i EU-Korea-Udvalget for Handel og Bæredygtig Udvikling afholdt i Bruxelles efterfulgt af civilsamfundsforummet den 27. juni 2012, et rådgivende organ sammensat af medlemmer af den nationale rådgivende gruppe for Unionen og den nationale rådgivende gruppe for Korea. Mødet i Udvalget for Handel og Bæredygtig Udvikling var en nyttig anledning til at udveksle oplysninger om begge parters initiativer inden for handel og bæredygtig udvikling, drøfte gennemførelsen af frihandelsaftalens kapitel 13 til dato og nå til enighed om de næste skridt. Udvalget vedtog en afgørelse om bestemmelserne for, hvordan civilsamfundsforummet skal fungere, og om udarbejdelse af en liste over eksperter i henhold til artikel 13.15, stk. 3, i frihandelsaftalen. Endelig fremsatte udvalget institutionelle, arbejdsmarkedsmæssige og miljømæssige operationelle konklusioner. Medlemmerne af civilsamfundsforummet blev under mødet den 27. juni 2012 orienteret om resultaterne af mødet i Udvalget for Handel og Bæredygtig Udvikling. Forummet udvekslede oplysninger om gennemførelsen af kapitel 13 i frihandelsaftalen mellem EU og Korea om samarbejde om specifikke økonomiske, sociale og miljømæssige spørgsmål. I punkt 4 i denne beretning redegøres der nærmere for overholdelsen af forpligtelserne under kapitel 13 i aftalen og aktiviteter, der gennemføres af den nationale rådgivende gruppe og civilsamfundsforummet. Den 25. september 2012 blev det første møde afholdt i EU-Korea-Udvalget for Handel med Varer. Udvalget drøftede en række spørgsmål vedrørende gennemførelsen af frihandelsaftalen samt reguleringsspørgsmål, der berører de bilaterale handelsstrømme inden for flydele, elektriske og elektroniske produkter, fødevarer og landbrugsprodukter, kosmetik og tyndfilmssolpaneler. Udvalget drøftede ligeledes den sandsynlige indvirkning på frihandelsaftalen mellem EU og Korea af Kroatiens tiltrædelse af EU i juli 2013. Den 26. september 2012 afholdtes det første møde i EU-Korea-Udvalget for Zoner for Passiv Forædling på Den Koreanske Halvø i Bruxelles. Udvalget drøftede betydningen for Korea af dette spørgsmål, der er juridisk og politisk følsomt for EU. Det blev aftalt, at begge parter skulle udveksle oplysninger og drøfte spørgsmålet på et senere tidspunkt. Dialogen om intellektuel ejendomsret, jf. kapitel 10 i frihandelsaftalen, blev indledt på det første møde den 26. september 2012. Parterne bekræftede, at de begge lagde stor vægt på intellektuel ejendomsret som et afgørende instrument til fremme af investeringer, kreativitet og beskæftigelse. Mødet gav EU og Korea mulighed for at udveksle nyttige oplysninger om den seneste lovgivningsmæssige og politiske udvikling inden for intellektuel ejendomsret på begge sider. EU benyttede lejligheden til at informere Korea om en række spørgsmål vedrørende håndhævelse af intellektuel ejendomsret, der fortsat skaber problemer for europæiske virksomheder, herunder varemærkepirateri, patenters ugyldighed i det koreanske patentsystem og gennemførelsen af ophavsretlige bestemmelser vedrørende rettigheder til offentlig fremførelse i Korea. Parterne drøftede ligeledes mulighederne for at forbedre udvekslingen af oplysninger og samarbejdet for at støtte små og mellemstore virksomheder på begge sider. De drøftede ligeledes kort den nuværende udvikling på multilateralt plan (WTO og WIPO). Den 27. september 2012 afholdt Udvalget for Handel med Tjenesteydelser, Etablering og Elektronisk Handel og Arbejdsgruppen for Aftaler om Gensidig Anerkendelse af Tjenesteydelser møder i Seoul. Møderne i udvalget og arbejdsgruppen var en nyttig anledning til at udveksle oplysninger mellem parterne om gennemførelsen af begge parters forpligtelser i medfør af frihandelsaftalen i forskellige sektorer, herunder finansielle tjenesteydelser, liberale tjenesteydelser, telekommunikation, miljøtjenesteydelser, post- og logistiktjenesteydelser samt detailtjenesteydelser. Den 16. oktober 2012 afholdtes det andet møde i EU-Korea-Handelsudvalget i Bruxelles med kommissær Karel De Gucht og Koreas handelsminister Bark Taeho som formænd. Udvalget drøftede gennemførelsen af frihandelsaftalen mellem EU og Korea i lyset af arbejdet i de specialiserede udvalg og arbejdsgrupperne og blev enige om, at disse organer skulle fremskynde gennemførelsen af frihandelsaftalen og være resultatorienterede. Udvalget drøftede en række spørgsmål i forbindelse med bilagene om ikke toldmæssige hindringer vedrørende køretøjer og reservedele samt farmaceutiske produkter, bestemmelsen om direkte transport, gensidig anerkendelse af autoriserede økonomiske operatører, zoner for passiv forædling på Den Koreanske Halvø, tjenesteydelser, navnlig finansielle tjenesteydelser, posttjenesteydelser samt detailtjenesteydelser. Parterne drøftede ligeledes andre spørgsmål af betydning for den bilaterale handel mellem EU og Korea. To yderligere institutionelle organer afholdt møde inden udgangen af 2012: det andet møde i EU-Korea-Toldudvalget og det første møde i Arbejdsgruppen for Samarbejde om Afbødende Foranstaltninger på Handelsområdet. Med hensyn til Udvalget for Kulturelt Samarbejde nedsat ved protokollen om kulturelt samarbejde tog Korea de første skridt til at nedsætte udvalget, og et forslag fra Kommissionen til Rådets afgørelse om nedsættelse af udvalget og dets forretningsorden blev forelagt Rådet til drøftelse den 23. august. 4. Opfyldelse af forpligtelser under kapitel 13 i aftalen om handel og bæredygtig udvikling Højtstående embedsmænd fra EU og Korea afholdt deres første møde i Udvalget for Handel og Bæredygtig Udvikling under frihandelsaftalen den 26. juni 2012. Mødet var en nyttig anledning til at udveksle oplysninger om begge parters initiativer inden for handel og bæredygtig udvikling, drøfte gennemførelsen af kapitlet til dato og nå til enighed om de næste skridt. Udvalget drøftede desuden en række proceduremæssige spørgsmål. Begge sider understregede betydningen af at fastholde relevante kommunikationskanaler i civilsamfundsorganerne nedsat i medfør af kapitlet om handel og bæredygtig udvikling. Udvalget nåede i denne forbindelse til enighed om at udveksle oplysninger om resultaterne af møderne i de respektive nationale rådgivende grupper og om at afholde jævnlige møder med civilsamfundsforummet, og det første møde i forummet blev afholdt den 27. juni 2012. Der var enighed om, at det første møde var både positivt og produktivt. Parterne er nu nået til enighed om vigtige detaljer vedrørende de institutionelle mekanismers funktion i relation til kapitlet om handel og bæredygtig udvikling. Parterne havde ligeledes en nærmere drøftelse af handelsrelaterede arbejdsmarkeds- og miljøspørgsmål. Der blev i denne forbindelse skabt et godt grundlag for det videre arbejde, og udvalget ser frem til, at de pågældende nationale rådgivende grupper og civilsamfundsforummet også engagerer sig i dette spørgsmål. 5. Gennemførelse af forordning (EU) nr. 511/2011 Forordning (EU) nr. 511/2011 er EU's interne lovgivning til gennemførelse af den bilaterale beskyttelsesbestemmelse i frihandelsaftalen mellem EU og Korea. Forordningen giver også mulighed for at indføre forudgående tilsynsforanstaltninger, og i henhold til forordningens artikel 3 skal Kommissionen føre tilsyn med udviklingen i import- og eksportstatistikker inden for følsomme sektorer, der også kan være påvirket af toldgodtgørelse. 5.1. Beskyttelsesforanstaltninger og forudgående tilsynsforanstaltninger I frihandelsaftalens første gennemførelsesår modtog Kommissionen ingen anmodninger om indledning af undersøgelse af beskyttelsesforanstaltninger, og der blev således ikke indført foranstaltninger. Det skal imidlertid bemærkes, at Frankrig den 4. august 2012 kort efter det første år for gennemførelse af frihandelsaftalen anmodede Kommissionen om at indføre forudgående beskyttelsesforanstaltninger i forbindelse med import af biler med oprindelse i Korea. Den franske anmodning var baseret på en juridisk bestemmelse, som finder anvendelse, hvis der sker en importforøgelse, som er koncentreret i en eller flere medlemsstater (artikel 6, stk. 2, i forordning (EU) nr. 511/2011). Denne anmodning var imidlertid baseret på statistikker for en meget begrænset periode, og der var navnlig intet, der tydede på en koncentration i en eller flere medlemsstater, som krævet i den juridiske bestemmelse, Frankrig gjorde gældende. Kommissionen undersøgte imidlertid nøje udviklingen i importen fra Korea til EU og Frankrig i de foregående fem år og konkluderede, at de retlige betingelser for en sådan foranstaltning ikke var opfyldt, da det ikke kunne påvises, at der var sket en importforøgelse, som var koncentreret i en eller flere medlemsstater. Det blev på dette grundlag besluttet ikke at indføre forudgående tilsynsforanstaltninger. 5.2. Tilsyn I henhold til artikel 3 og 11 i forordning (EU) nr. 511/2011 har Kommissionen ført tilsyn med udviklingen i import- og eksportstatistikker om koreanske produkter inden for følsomme sektorer som f.eks. biler, tekstilvarer og forbrugerelektronik, der kan være påvirket af toldgodtgørelse. Siden den midlertidige anvendelse af frihandelsaftalen har Kommissionen holdt medlemsstaterne, Europa-Parlamentet og de relevante aktører orienteret om resultaterne af tilsynet hver anden måned. Det skal bemærkes, at omfanget af tilsynet er blevet udvidet til at omfatte bildele på baggrund af en behørigt begrundet anmodning fra den berørte industri. a) Udviklingen i den koreanske import til EU i de sektorer, der er omfattet af tilsynet Der redegøres kort for resultaterne af tilsynet i frihandelsaftalens første gennemførelsesår nedenfor. De relevante grafer er vedføjet som bilag til beretningen. Det skal bemærkes, at i forbindelse med tilsynet er handelsdata blevet sammenholdt fra år til år, og nogle tal kan således afvige fra den generelle handelsanalyse i punkt 2 ovenfor, hvor der blev anvendt en anden sammenligningsmetode for at tage højde for krisens indvirkning. i) Bilsektoren Bilimporten steg med 41 % året efter den midlertidige anvendelse af frihandelsaftalen (juli 2011 – juni 2012) sammenlignet med det foregående år (juli 2010 – juni 2011). Det skal imidlertid bemærkes, at den samlede import i frihandelsaftalens første gennemførelsesår stadig ligger langt under importniveauet fire år tidligere. Importen i perioden juli 2011 – juni 2012 tegnede sig således kun for 72 % af importen i perioden juli 2007 – juni 2008. Dette bekræftes i analysen af importudviklingen i punkt 2.3. Analysen baseret på kvartårlige tal viser, at stigningen gennem de senere år allerede startede før den midlertidige anvendelse af frihandelsaftalen. Med hensyn til bildele steg importen med 47 % i året efter den midlertidige anvendelse af aftalen (juli 2011 – juni 2012) sammenlignet med det foregående år (juli 2010 – juni 2011). Stigningen er en fortsættelse af den stigning, der allerede startede i perioden juli 2008 – juni 2009. Stigningen synes imidlertid mere markant efter den midlertidige anvendelse af frihandelsaftalen. Ifølge de kvartårlige tal fortsatte stigningen i de to første kvartaler af 2012 efter et mindre fald ved udgangen af 2011. ii) Tekstilsektoren Importen af tekstilvarer faldt med 30 % i året efter den midlertidige anvendelse af frihandelsaftalen (juli 2011 – juni 2012) sammenlignet med det foregående år (juli 2010 – juni 2011). Dette skete på baggrund af en betydelig stigning i de sidste to år inden den midlertidige anvendelse af aftalen. Det er vanskeligt at påvise en generel udvikling på grundlag af kvartårlige tal, da der var store importudsving. Der var en betydelig importforøgelse i sidste kvartal af 2011, men importen faldt efterfølgende til det hidtidige niveau. iii) Elektroniksektoren Importen af elektronik steg med 8 % i det første år efter den midlertidige anvendelse af frihandelsaftalen (juli 2011 – juni 2012) sammenlignet med det tidligere år (juli 2010 – juni 2011). Den samlede import ligger imidlertid helt klart under niveauet inden krisen. Importen i perioden juli 2011 – juni 2012 tegner sig således for blot 63 % af importen i perioden juli 2007 – juni 2008. Analysen af importen baseret på kvartårlige tal viser, at importen steg i sidste kvartal af 2011, hvilket kan forklares ved sæsonbetingede udsving. b) Toldgodtgørelse Der blev ligeledes ført specifikt tilsyn i forbindelse med toldgodtgørelse i henhold til artikel 11, stk. 1, i forordning (EU) nr. 511/2011, for at vurdere det udenlandske indhold i den koreanske fremstillingsproces og således eksporten af slutprodukter fra Korea til EU. I analysen var der fokus på mængder af produkter omfattet af tilsyn og udvekslet i de første seks måneder af 2012 i forhold til den samme periode i 2011, hvor der ikke var nogen aftale, da disse er de mest relevante tilgængelige tal. I elektroniksektoren har importen til EU navnlig omfattet følgende koder: 8519.81, 8526.92, 8527.12, 8527.21, 8527.92 og 8528.73. Importen til Korea af dele af disse produkter er enten faldet: for 8522, et fald fra Kina (-10 %) og Japan (-23 %) eller for 8529, en stigning fra Kina (+10 %), men et fald fra Japan (-28 %). Under alle omstændigheder er stigningen i importen af råmaterialer ikke betydelig sammenlignet med stigningen i importen af slutprodukterne. For tekstilvarer omfatter stigningen i importen fra Korea til EU kun produkter med kode 5509 (+5 %). For dette produkt er det i henhold til oprindelsesreglerne tilladt at importere produkter fremstillet af korte kemofibre under 5503 og 5504. Importen af disse råmaterialer til Korea er imidlertid faldet betydeligt i 2012 (undtagen for bl.a. import til Korea fra visse medlemsstater, der tilsyneladende har draget fordel af frihandelsaftalen). For biler med koden 8703 har der været en samlet forøgelse af eksporten til EU (+24 % i gennemsnit), selv om dette ikke gælder for alle specifikke typer af biler afhængigt af de pågældende motorer. Samtidig er importen af råmaterialer til Korea ligeledes steget, enten i næsten samme takt (+24 % for Kina for bildele under 8708, men -33 % for Japan) eller mindre (+8 % for Kina for dieselmotorer, men -2 % for Japan, +8 % for Kina for karrosserier, men -12 % for Japan, -35 % for Kina for andre motorer og -17 % for Japan). For ovennævnte forskellige elementer havde toldgodtgørelsen for de produkter, der var omfattet af specifikt tilsyn, indtil videre tilsyneladende ikke nogen væsentlig indvirkning på fabrikationsmønstret i Korea. 6. Konklusion Selv om det efter kun et år stadig er for tidligt at drage konklusioner om de langsigtede virkninger af frihandelsaftalen mellem EU og Korea, er de første tegn lovende. Der er klar dokumentation for, at selv efter kun et år har EU draget stor fordel af frihandelsaftalen, og eksporten til Korea er stigende. I det første gennemførelsesår steg EU's samlede eksport til Korea med 37 % sammenholdt med referenceperioden, og eksporten af fuldt liberaliserede produkter fra datoen for den midlertidige anvendelse af aftalen steg mere end eksporten af andre produkter. Med hensyn til koreansk import til EU har det nuværende økonomiske klima i EU helt klart haft en negativ indvirkning på vækstraten for koreansk eksport. På begge sider er eksporten af fuldt liberaliserede produkter steget fra datoen for den midlertidige anvendelse af aftalen. Nu er der fokus på at sikre en korrekt gennemførelse af frihandelsaftalen. Med denne frihandelsaftale indføres et omfattende tilsyn baseret på en række udvalg og arbejdsgrupper, hvoraf hovedparten har afholdt møder i det første gennemførelsesår. Udsigterne er lyse, og selv om en række eksterne faktorer – som ikke er knyttet til frihandelsaftalen – såsom eurokrisen skaber uventede komplikationer, er det sandsynligt, at situationen vil stabilisere sig på lang sigt, således at potentialet i den bilaterale handel kan udnyttes fuldt ud. [1] Frihandelsaftalen er midlertidigt gældende i EU, indtil den er blevet ratificeret af alle EU-medlemsstaterne. Status for ratificeringen kan ses på Rådets websted om aftaler: http://www.consilium.europa.eu/policies/agreements/search-the-agreements-database?command=details&id=&lang=en&aid=2010036&doclang=EN [2] EUT L 145 af 31.5.2011, s. 19.